
Dragoljub Zbiljić, Novi Sad

Odstrel srpskog jezika 
(reakcija na intervju „Odstrel reči“, NIN br. 3122) 

Nema ničeg naučno novog i previše zanimljivog u intervjuu hrvatske lingvistkinje Snježane Kordić, koji je objavila u NIN-u Tatjana Nikolić. Kordićeva je zanimljiva samo po tome što ne govori o čistoj neistini, nego o poluistini. A, kao što znamo, poluistine su neuporedivo opasnije od neistina, zato što su zavodljive. I, zbog toga, nedovoljno učenima prihvatljive.
Neistina koju predočava hrvatska lingvistkinja Snježana Kordić opasnija je od neistina mnogih drugih hrvatskih lingvista zato što je ona duboko kvazinaučno naslonjena na ono što već stotinu godina govore i tvrde srpski lingvisti serbokroatisti. A oni tvrde najočigledniju besmislicu da je Vuk Stefanović Karadžić – reformator srpskog jezika i pisma, rodom iz Tršića – „stvorio srpskohrvatski jezik“. A Vuk, siromah, s tim nema nikakve veze. On je umro s jedinim ubeđenjem – da je reformisao srpski jezik i srpsku ćirilicu, a hrvatskim i slovenačkim jezikom bavio se kao jezicima srodnim srpskom jeziku, ali ne i jezikom Srba. Vuk je, dakle, reformisao (naravno, nije ga ni izmislio ni stvorio!) samo srpski jezik i srpsku ćirilicu. Ni naziv srpskog jezika – to zna svaki početnik, ali ozbiljan početnik, u bavljenju lingvistikom i srpskim jezikom – nije ni Vuk izmislio. Taj naziv je postojao vekovima među Srbima i lingvistima. Naziv „srpskohrvatski jezik“ je posledica jugoslovenske ideje i obnovljene jugoslovenske komunističke ideje jugoslovenskog „bratstva-jedinstva“. Tu jugoslovensku ideju i obmanu o „bratstvu i jedinstvu“ zdušno je prihvatila srpska „ideološka elita“ koja je uvela novi naziv jezika za Kraljevinu Srba, Hrvata i Slovenaca, kasnije Kraljevinu Jugoslaviju 1918. godine – „srpsko-hrvatsko-slovenački jezik“. Naravno, kako Slovenci nisu prihvatili vukovsku jezičku varijantu za svoj standardni jezik, ubrzo je iz tog naziva otpalo to „slovenački“, a ostalo je „srpsko-hrvatski“ i „srpskohrvatski“ sve do 1967. godine. Posle toga „srpskohrvatski jezik“ je ostao samo kod Srba i novoosnovanih nacija, Muslimana (preimenovanih nedavno u Bošnjake) i Crnogoraca koji danas menjaju ime srpskoga jezika prema svom novom nacionalnom opredeljenju.
Hrvatima je odgovaralo u svakom pogledu da prihvate vukovski srpski jezički standard za svoj jezik i da napuste zamisao o njihovom jeziku na izvorno njihovom čakavskom jeziku i na izvorno slovenačkom kajkavskom jeziku. Kajkavski je tako ostao Slovencima za njihov slovenački jezik, a Srbi i Hrvati su ostali da zajedno neguju (standardni vukovski) srpski jezik. (Hrvati su, prema jugoslovenskoj ideji, najpre zvanično kraće vreme srpski jezik zvali i „jugoslovenski jezik“!) Da Hrvati nisu tako (mudro) postupili, teže bi se katolički Srbi tokom 19. i 20. veka „preselili“ u hrvatski nacionalni korpus. To je bar svakome jasno. 
Srbima i njihovim lingvistima, koji se stvarno bave izučavanjem izvorno srpskog jezika, a ne mrtvom naukom – „serbokroatistikom“, ostaje da se usaglase u jednome s hrvatskim lingvistima koji Snježanu Kordić nazivaju „intelektualno subverzivnim dinamitom“. Ona uistinu ruši izvornu srbistiku i izvorni naziv srpskog jezika jer ga, u skladu s jugoslovenskom idejom i starom politikom o „bratstvu i jedinstvu“, ponovo ustoličava u „srpskohrvatski jezik“. Mnogi drugi hrvatski lingvisti nisu polovični u neistini. Oni tvrde, na neki način možda poštenije, čistu neistinu – da je to „hrvatski jezik“, a već nastoje da dokažu nedokazivo – da su Srbi uzeli svoj standardni jezik od Hrvata, a ne obratno. 
Zato je Kordićeva sa svojom poluistinom i ranijom „istinom“ o srpskom „srpskohrvatskom jeziku“ sasvim prihvatljiva i hvaljena od srpskih jezičara „serbokroatista“, jer je ta stoletna lažna politička, a ne lingvistička, teorija srpskih lingvista postvukovaca naišla na obnavljanje danas u srpskoj jezičkoj nauci a koja se najbolje ogleda u današnjem srpskom „neoserbokroatizmu“ srpskog jezika u najnovijem, na primer, udžbeniku srpskog jezika za osmi razred osnovne škole, kao i u novom srpskom pravopisu kome je kao pledoaje poslužio spomenuti prvi udžbenik srpskih lingvista koji obnavlja „serbokroatistiku“ u današnjoj Srbiji.
Jasno je, naravno, zašto se učenje Kordićeve ne sviđa hrvatskim lingvistima kojima ne odgovara ni poluistina, a kamoli istina, o hrvatskom jeziku. Problem je, međutim, mnogo veći što se ta poluistina mnogo dopada srpskim lingvistima „neoserbokroatistima“.
A ta srpska neoserbokroatistika, ako se hitno ne zaustavi, jer je duboko nenaučna, dokrajčiće srpski jezik, baš kao što je srpsko pismo ćirilica gotovo dokrajčeno u javnoj upotrebi i u Srbiji danas preko besmislenog za celu Evropu i prestižan svet – „bogatstva dvoazbučja“ jedino za srpski narod i srpski jezik. Ne može jezik da funkcioniše dugo na pismu i parapismu, isto kao što mora da propadne država koja ima vojsku i paravojsku. 
To je ono što nikada nisu razumeli srpski lingvisti serbokroatisti, a danas to još manje shvataju neoserbokroatisti. Utoliko je poluistina Kordićeve neuporedivo opasnija za srpsku nego za hrvatsku lingvistiku.
